Ärkasin vara ja vedasin ennast trenni, kuigi enesetunne soovitas vastupidist. Kannatasin  esimesed 7 minutit üle vindi keeratud mikrist treeneri kriiskavat häält ja vaagisin, kas ma kujutan seda endale ainult ette või on minu taluvuslävi teiste omast madalam? Miks muidu mitte keegi kuidagi ei reageeri? Lõpuks andsin märku, et ta hääle maha keeraks. Toimis. Tööl teadsin, et joon liiga palju kohvi, kuid ei saanud joomata ka jätta. Jõin vett, palju, ja see ajas südame pahaks. Käisin vähemalt kolm korda küpsisekapi juures, kuigi ühegi seal leiduva küpsisesordi vastu otsest huvi polnud, ja veelgi enam -  olin selle kapi käppimise juba ammu tabuks kuulutanud, aga täna tundus vajalik reegleid eirata. Ei jaksanud kuulata töökaaslaste lõputuid heietusi igasuguste Ameerika Idolsite ja tõsielusarjade teemal. Ammu on selge, et nad vahivad neist viimset kui üht. Appi! Get a life! Netiühendus paiguti katkes, Philipsi tõlkelaused tundusid tavapärasest veelgi totakamad, keset suve valitses õues selline pimedus, et päise päeva ajal tuli tuled põlema panna, ja üldse oli ilmselge, et parem oleks olnud sel õnnetul päeval  koju jääda, mitte maailmas osaleda. Trados Studio koolitus oli päeva esimese poole säravaim hetk, poole peal mõtlesin aga siiski, et kui see lõppeb, korjan kodinad kokku ja ära koju. See oleks tähendanud ühtlasi Caritale teatamist, et täna me siiski ei näe. Seda ma aga ei tahtnud. Pidasin tööl kuueni vastu ja lohutasin end sellega, et homme kompenseerin asja eriti lühikese tööpäevaga ning piisava une ning ajaga puhtalt enda tarbeks.  Caritaga saime kokku ja sõitsime Ruissalosse. Hispaaniakeelsest  vestlusest ei tulnud jälle miskit välja, nii siis jutustasime Soome keeles. Tutvusin Carita eestvedamisel Südamekohviku pidaja, toreda vana mehega, rääkisime maast ja ilmast. Huvitava kokkusattumusena täheldasin, et kõik minu kolm lähedast psühholoogi, kellest ühegi armuelu pole just alati kõige õnnelikum olnud, on viimase 2 kuu jooksul armusuhtesse sukeldunud. Kusjuures lootusrikkalt! Psühholoogide armuastroloogia kõrghetked või midagi :)  Homme on tänasest parem.